በ1.5 ቢሊዮን ዶላር የአግሮ ኢንዱስትሪ ፓርኮች ሊገነቡ ነው
ኢንዱስትሪ ሚኒስቴር በመጪዎቹ አምስት ዓመታት ውስጥ በክልሎች የሚገነቡ የተቀናጁ የአግሮ ኢንዱስትሪ ፓርኮችን ጥናት በማገባደዱ፣ በ1.5 ቢሊዮን ዶላር ወጪ ከመጪው ክረምት ጀምሮ ግንባታቸው እንደሚጀመር አስታወቀ፡፡የኢንዱስትሪ ሚኒስትር ዴኤታው ዶ/ር መብራህቱ መለስ ሚያዝያ 26 ቀን 2008 ዓ.ም. ለጋዜጠኞች፣ መንግሥት በአገሪቱ ከፍተኛ አምራች አካባቢዎች መሆናቸውን በለያቸው 17 የአግሮ ኢንዱስትሪ ልማት ቀጣናዎች ውስጥ የሚገነቡ አራት ያህል አግሮ ኢንዱስትሪ ፓርኮች፣ በግብርና ምርት ማቀነባበርና በዘመናዊ ግብርና መስክ አገሪቱን ኢኮኖሚ እንደሚለውጡ ገልጸዋል፡፡ሁሉንም የእሴት ሰንሰለቶች እንዲያስተናግዱ ተደርገው የሚገነቡት የአግሮ ኢንዱስትሪ ፓርኮች በኢንዱስትሪ ፓርኮች ልማት ኮርፖሬሽን ከሚተዳደሩት የተለዩና በክልሎች የሚለሙ መሆናቸውን ያስታወቁት ዶ/ር መብራህቱ፣ የአግሮ ኢንዱስትሪ ፓርኮቹ ግንባታ ከመንግሥት፣ ከጋሾችና ከሌሎች የፋይናንስ ምንጮች በሚገኝ ገንዝብ ይካሄዳል፡፡  ሚኒስቴሩ በግርድፉ 1.5 ቢሊዮን ዶላር ወይም 30 ቢሊዮን ብር ገደማ ይጠይቃሉ ላላቸው ኢንዱስትሪ ፓርኮች ለመሠረተ ልማት ብቻ 870 ሚሊዮን ዶላር ወጪ ሊያደርግ እንደሚችል ተገልጿል፡፡እንደ ሚስትር ዴኤታው ማብራሪያ የአማራ፣ የኦሮሚያ፣ የትግራይ፣ የደቡብ፣ የአፋርና የሶማሌ ክልሎች በልዩ ልዩ ምርቶቻቸው የተለዩ መሆናቸውን፣ ከእነዚህ ውስጥ የመጀሪያዎቹ አራቱ የግብርና ማቀነባበሪያ ኢንዱስትሪ ፓርኮች በመጀመሪያ ምዕራፍ የሚተከልባቸው ይሆናሉ፡፡ በመሆኑም በአራቱ ዋና ዋና ክልሎች 154 ሔክታር መሬት መከለሉንና ወደፊትም እስከ 1,000 ሔክታር መሬት ድረስ የሚሸፍኑ ፓርኮች እንደሚገነቡ ታውቋል፡፡በሚገነቡት የአግሮ ኢንዱስትሪ ፓርኮች ውስጥ 400 ያህል አምራች ኩባንያዎች የሚካተቱ ሲሆን፣ እነዚህም ከ400 ሺሕ በላይ አዳዲስ የሥራ ዕድሎችን ያስገኛሉ ተብሎ እንደሚጠበቅ ዶ/ር መብራህቱ ገልጸዋል፡፡ ከአሥር ዓመት በኋላ የአግሮ ኢንዱስትሪው ድርሻ ከጠቅላላው የአገር ውስጥ ምርት አኳያ 6.7 በመቶ እንደሚሆን፤ የአምራች ኢንዱስትሪው ዘርፍ በጠቅላላው እስከ 20 በመቶ የሚጠጋ ድርሻ በኢኮኖሚው ውስጥ እንደሚኖረው ተገልጿል፡፡በሌላ በኩል ከባለድርሻ አካላት ጋር በተደረገ ውይይት ወቅት የዘጠኝ ወራት የኢንዱስትሪ ዘርፉ አፈጸጸም መግለጫ ቀርቧል፡፡ ኢንዱስትሪው በአብዛኛው መስኮች ከታቀደለት በታች አፈጻጸም በማስመዝገብም ዘጠኙን ወራት አጋምሷል፡፡ በሚኒስቴሩ የዕቅድና በጀት፣ ጥናት፣ ክትትልና ግምገማ ዳይሬክቶሬት ዳይሬክተር አቶ መንግሥቱ ህሉፍ ባቀረቡት የዘጠኝ ወራት ሪፖርት መሠረት፣ የማኑፋክቸሪንግ ዘርፉ የወጪ ንግድ ግብ 477 ሚሊዮን ዶላር እንዲያስገኝ ይጠበቅ ነበር፡፡ ይሁንና በተግባር የተፈጸመው 289 ሚሊዮን ዶላር ብቻ ሆኗል፡፡በዘጠኝ ወራት ውስጥ ከኢንዱስትሪው ዘርፍ የ103 ቢሊዮን ብር ዋጋ ግምት ያላቸው ምርቶች እንደሚመረቱ ቢታቀድም፣ በውጤቱ ግን ግማሹ ብቻ ሊመረቱ እንደቻሉ ተጠቅሷል፡፡ኢንዱስትሪ ሚኒስቴር በዓመቱ 806 ሚሊዮን ዶላር ስኳርን ጨምሮ ከወጪ ንግድ ለማግኘት ያቀደውም በስኳር ፋብሪካዎች ግንባታ መጓተት ሳቢያ የ100 ሚሊዮን ዶላር ቅናሽ ተደርጓል ያሉት አቶ መንግሥቱ፣ ይህ ገንዘብ ከስኳር ኤክስፖርት ይገኛል ተብሎ ይጠበቅ የነበረ ቢሆንም ፋብሪካዎቹ በወቅቱ ሊጠናቀቁና ምርት ሊያመርቱ ባለመቻላቸው፣ የተጣለው ግብ ወደ 706 ሚሊዮን ዶላር ዝቅ እንዲል ተደርጓል፡፡ የስኳር ፋብሪካዎች ለኤክስፖርት የሚውል ምርት ለማምረት ብቻም ሳይሆን፣ ለአገር ውስጥ ፍጆታ የሚውል በቂ ምርት ሊያመርቱ ባለመቻላቸው ስኳር ከውጭ በመግባት ላይ እንደሚገኝም አቶ መንግሥቱ ሳይጠቁሙ አላለፉም፡፡በኢንዱስትሪው ዘርፍ ባለፉት ወራት ከ185 ሺሕ በላይ አዳዲስ የሥራ ዕድሎች ይፈጠራሉ ብሎ ቢያቅድም፣ በውጤቱ ግን ከ20 ሺሕ ብዙም ፈቅ ያላለ አፈጻጸም ታይቷል ያሉት አቶ መንግሥቱ፣ ይህ አኃዝ መንግሥት ክትትል ከሚያደርግባቸው ፕሮጀክቶች የተገኘ በመሆኑ ወደፊት ሊጨምር እንደሚችል ጠቁመዋል፡፡ኢንዱስትሪ ሚኒስቴር ከዕቅዱ በታች ለሆነው አፈጻጸም ምክንያት ካደረጋቸው ውስጥ በዓለም ገበያ የጨርቃ ጨርቅና አልባሳት፣ እንዲሁም የቆዳ ውጤቶች ፍላጎት መቀዛቀዝና የዋጋ መቀነስ አንዱ ሆኗል፡፡ በአንፃሩ በአገር ውስጥ ለኢንዱስትሪ ምርቶች ከፍተኛ ፍላጎት በመኖሩ ሳቢያ የኤክስፖርት ፋብሪካዎች ትርፋማ ወደሆነው ወደ አገር ውስጥ ገበያ ማተኮራቸው፣ በኢንቨስትመንት ሒደት ላይ የነበሩ ፕሮጀክቶች ወደ ምርት አለመግባት፣ የኤሌክትሪክ ኃይል መቆራረጥ፣ ወዘተ. ለወጪ ንግዱ መዳከም ምክንያት ተደርገዋል፡፡ባለፈው ዓመትም ሚኒስቴሩ ከቆዳና ከጨርቃ ጨርቅ ዘርፍ በጠቅላላው ከ1.5 ቢሊዮን ዶላር በላይ ለማግኘት አቅዶ፣ በፍፃሜው ግን እጅግ ዝቅተኛውን ውጤት በማስመዝገብ ዓመቱን ለማጠናቀቅ መገደዱ አይዘነጋም፡፡ 